Document ID: 31987R0699

*****
ΚΑΝΟΝΙΣΜΟΣ (ΕΟΚ) αριθ. 699/87 ΤΗΣ ΕΠΙΤΡΟΠΗΣ
της 11ης Μαρτίου 1987
για τροποποίηση του κανονισμού (ΕΟΚ) αριθ. 2035/86 που καθορίζει για το εμπορικό έτος 1986/87 τα εξισωτικά ποσά που εφαρμοζονται στα μεταποιημένα προϊόντα και καθορίζει ειδικούς λεπτομερείς κανόνες για την εφαρμογή τους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 118 παράγραφος 3 στοιχείο α) και το άρθρο 304 παράγραφος 3 στοιχείο α)
Εκτιμώντας:
ότι ο κανονισμός (ΕΟΚ) αριθ. 2035/86 της Επιτροπής (1), όπως τροποποιήθηκε τελευταία από τον κανονισμό (ΕΟΚ) αριθ. 2405/86 (2), καθορίζει ειδικούς κανόνες για την εφαρμογή των εξισωτικών ποσών για τα μεταποιημένα προϊόντα τομάτας· ότι οι επιστροφές εξαγωγής εφαρμόζονται, με ισχύ από τις 13 Φεβρουαρίου 1987, σε ορισμένα μεταποιημένα προϊόντα τομάτας σύμφωνα με τον κανονισμό (ΕΟΚ) αριθ. 444/87 της Επιτροπής (3)· ότι το ποσό των επιστροφών εξαγωγής πρέπει τη στιγμή της εξαγωγής να αφαιρείται από το εξισωτικό ποσό· ότι η τέτοια διαδικασία ήδη προβλέπεται από τον κανονισμό (ΕΟΚ) αριθ. 3154/85 της Επιτροπής (4) όσον αφορά τα νομισματικά εξισωτικά ποσά· ότι η διαδικασία αυτή πρέπει επίσης να εφαρμοσθεί για τα εξισωτικά ποσά που εφαρμόζονται στα μεταποιημένα προϊόντα τομάτας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΟΚ) αριθ. 2035/86 αντικαθίσταται από το ακόλουθο κείμενο:
«Άρθρο 5
1. Η επιστροφή εξαγωγής που εφαρμόζεται στα προϊόντα που αναφέρονται στο παράρτημα κατά την εξαγωγή προς τρίτες χώρες από την Ισπανία και την Πορτογαλία, πρέπει να αφαιρείται από το εφαρμοζόμενο εξισωτικό ποσό.
Το ποσό κατά το οποίο μειώνει το εξισωτικό ποσό, κατά τη στιγμή της αποδοχής της δηλώσεως εξαγωγής, καλύπτεται από κατάλληλη εγγύηση.
Εφαρμόζονται οι διατάξεις του άρθρου 12 παράγραφοι 2 έως 6 του κανονισμού (ΕΟΚ) αριθ. 3154/85 της Επιτροπής (1).
2. Οι διατάξεις του τίτλου ΙΙΙ του κανονισμού (ΕΟΚ) αριθ. 223/77 εφαρμόζονται στα προϊόντα που καλύπτονται από τον κανονισμό αυτό και τα οποία εξάγονται από την Ισπανία και την Πορτογαλία.
(1) ΕΕ αριθ. L 310 της 21. 11. 1985, σ. 9.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 13 Φεβρουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαρτίου 1987.

Labels: 17
6